

Komuna e Klinës

Kuvendi i Komunës

01Nr\_\_\_\_\_\_\_\_\_\_\_\_/2020

Klinë, 27. 11. 2020

PROCESVERBAL

I Seancës së rregullt, të punës së Kuvendit të Komunës të Klinës, mbajtur më 27. 11. 2020, filluar në ora 10:00, në sallën e Kuvendit të Komunës.

Seanca u organizua duke respektuar udhëzimet e IKSHPK.

**Seancën e hapi kryesuesi I Kuvendit, z. Fadil Gashi I cili përshëndeti gjithë të pranishmit dhe I falënderoi për pjesëmarrje. Në emër të anëtarëve të Kuvendit, kryesuesi, përshëndeti kryetarin e Komunës, nënkryetarin, drejtorët e drejtorive, OSBE, OJQ-të, Radio “Alba”, përfaqësuesin e Policisë dhe gjithë zyrtarët e tjerë prezent në sallë. Z. Gashi konfirmoj prezencën e 23 anëtarëve dhe theksoi se për shkak të vendimeve të reja të marruara nga qeveria shkaku i pandemisë janë dakorduar bashkë me kryetarët e grupeve kuvendare që ta shtyjnë vizitën e planifikuar për Shqipëri, gjegjësisht Gjirokastër. Në vazhdim , kryesuesi i Kuvendit për Rendin e Ditës hapi debat.**

**z. Tunë Dedaj:** Përshëndetje për të gjithë të pranishmit. Unë kam një kërkesë që të zbatohet rregullorja në sallë. Ne si grup Kuvendar i AAK-së kemi 7 anëtarë të Kuvendit dhe jemi grupi më i madh kuvendar prandaj kërkoj që të zbatohet rregullorja dhe ne të ulemi në rendin e parë dhe grupi i LDK-së të kaloj mbrapa.

**z. Fadil Gashi, kryesues:** Certifikimin e ulëseve në kuvend e bënë KQZ dhe jo ne Kuvendi. Pavarësisht se kush në cilin grup kalon, me rregullore deri në fund të mandatit askush s`ka të drejt të ja ndryshoj emërtimin e certifikuar.

**Znj. Saranda Elezi:** Përshëndetje për të gjithë. Në seancën e kaluar pata propozuar projektin për nënat Lehona, ndihmë në shumën 100 ose 150 euro dhe kryetari pati thënë se do ta shqyrtojë këtë çështje. Kërkoj nga kryetari dhe nga ju z. Kryesues që ky propozim të futet sot si pikë e rendit të ditës ose të lihet për seancën e ardhshme.

Kryesuesi pasi u konsultua me kryetarin e komunës, propozoj që të lihet për në seancën e ardhës. Duke marr miratimin e pro pozueses ky propozim mbeti që të futet si pikë e rendit të ditës në seancën e radhës.

Kryesuesi vuri në miratim Rendin e Ditës dhe me vota unanime u MIRATUA.

**Pika 1 e Rendit të Ditës: Arsyetimi i Mungesave**

Kryesuesi theksoi se në lidhje me mungesat e anëtarëve në këtë seancë, ka konfirmim të mungesës për z. Baki Gashi, Esat Raci dhe për vonesën e z. Agustin Selamanaj.

**Pika 2 e Rendit të Ditës: Shqyrtimi dhe miratimi i procesverbalit të mbledhjes së kaluar.**

**Pasi që nuk kishte asnjë vërejtje apo debat në lidhje me procesverbalin në fjalë nga anëtarët e Kuvendit, kryesuesi, z. Gashi e vuri në votim dhe me 23 vota Për , asnjë kundër dhe asnjë abstenim u MIRATUA.**

**Pika 3 e Rendit të Ditës: Shqyrtimi dhe miratimi i rekomandimeve të KPF-së.**

Kryesuesi theksoi se një pjesë e këtyre kërkesave që kanë të bëjnë me ndihmën financiare janë adresuar tek zyra e kryetarit, disa nga to në drejtori të caktuara . Këto rekomandime si të tilla janë votuar dhe dakorduar në mbledhjen e KPF-së.

**z. Enver Berisha:** Përshëndetje të gjithëve. Ashtu siç jemi dakorduar në mbledhjen e KPF-së dhe vendimin që kemi marr aty, e njëjta duhet të vleje edhe tani pasi që nuk kemi material shtesë nga drejtoritë. E vetmja kërkesë që unë dua të kem informacione është kërkesa e znj. Tahire Gashi për një protezë . Përndryshe nuk mendoj që kemi çfarë të debatojmë më shumë.

**Znj. Violeta Zefaj:** Faleminderit kryesues. Përshëndetje të gjithëve. Pak a shumë edhe unë e ndaj të njëjtin mendim me parafolësin. Mendoj që i kemi shqyrtuar këto kërkesa në KPF duke përfshirë edhe kërkesën në fjalë që e theksoi kolegu. Kështu që mendoj që të miratohen në paketë.

**z. Tunë Dedaj:** Edhe ne si gr. Kuvendar i AAK-së, mbështesim kërkesën e znj. Tahire Gashi. Kërkojmë që ta votojmë atë kërkesë duke e ditur edhe vlerën e asaj kërkese.

**z. Fadil Gashi, kryesues:** Mendoj që ne nuk mund ta votojmë tani pasi që ka mbetur që të koordinohen të gjitha instancat. Të shihet se sa mund të ndihmoj Ministria e Shëndetësisë e cila sa kam informacione ka një fond të caktuar pikërisht për raste të tilla. Prandaj pasi që të shfrytëzohen të gjitha këto atëherë mund ta dimë shumën e mbetur të nevojshme dhe natyrisht ne të gjithë jemi për përkrahjen e asaj kërkese.

**z. Zenun Elezaj, kryetar i Komunës:** përshëndetje për të gjithë anëtarët e Kuvendit. Kërkesa në fjalë, ka ardhur në zyrën e kryetarit dhe e kemi trajtuar duke e ndarë një shumë për atë kërkesë. Mendoj që kemi nda një shumë prej 300 euro në mbështetje të asaj kërkese. Ju e dini që kryetari i Komunës mund të ndajë shuma deri në 500 euro. Për shumat mbi 500 euro duhet të jetë vendimi i juaj.

**Kryesuesi i vuri në votim rekomandimet e KPF-së dhe me 23 vota për asnjë kundër dhe asnjë abstenim U MIRATUAN Rekomandimet e KPF-së.**

**Pika 4 e Rendit të Ditës: Raporti i përformancës Komunale për vitin 2019**

Kryesuesi theksoi se anëtarët e kuvendit e kanë tabelarin dhe kriteret e matjeve që ministria e pushtetit lokal e ka bërë bashkë me institucione të tjera dhe se në vazhdim fjalën ja jep kryetarit të Komunës.

**z. Zenun Elezaj, kryetar i Komunës:** Për mos me u ndalë shumë në parametrat dhe treguesit që janë prezantuar në këtë raport të përformancës, gjithsesi duke vlesuar të gjitha aktivitetet d.m.th. vendimet e marrura nga legjislativi, performanca e Kuvendit dhe vendimet dhe përfomanca e të gjitha drejtorive Komunale, këtë vit(2019) janë vlerësuar 19 fusha gjithsej. Dua të ndalem pak te fakti se pavarësisht disa vërejtjeve shkaku që nuk janë marr për bazë të dhënat dhe treguesit që në fakt janë ekzistent, Komuna e Klinës ka arritur rezultat mbi mesataren. Mesatarja e përgjithshme është 61.60%, ndërsa ajo që ka arritur, Komuna e Klinës dhe ka tregu suksese është 65.4%. Me këtë rezultat të arritur, ne , do të jemi përfitues të grantit të përformancës e që sipas një konfirmimi paraprak të marrë, vlera e këtij grandi që kemi përfituar është 307.000,00 euro. Duke u bazuar në disa ankesa të komunave të tjera, kjo vlerë edhe mund të ulet por që do të shihet më vonë. Kjo nuk varet më nga ne por nga Ministria e Pushtetit Lokal. Nuk jemi të kënaqur sepse pretendojmë të kapim vendin e parë , megjithatë është kryer punë e mirë dhe dua ta falënderoj koordinatorin e kësaj pune që është Driton Raci që ka bërë një punë të shkëlqyer. Gjithashtu falënderime për të gjithë ata koordinator nëpër drejtori dhe nga zyra e informimit që kanë bërë një punë të madhe, me gjithë kërkesat e shumta të treguesve të përformancës. Duke e pasur parasysh gjendjen me te cilën jemi ballafaquar, me pandeminë e kam fjalën, dhe mundësitë e kufizuara shkaku i kësaj gjendje, mund të jemi të kënaqur me rezultatet e arritura dhe përfitimin e këtij grandi për mbi 300.000,00 euro. Kjo na bënë këmbëngulës që të punojmë edhe më shumë dhe të i raportojmë rezultatet e arritura në mënyrë që të përfitojmë grande edhe më të mëdha e që do të ishin në të mirë të qytetarëve.

**z. Fadil Gashi, kryesues:** Faleminderit kryetar. Një lavdërim e meritoni edhe ju anëtarë të Kuvendit pasi që nga 10 matje që janë evidentuar në këtë përformancë, 8 janë 100% të arritura pozitive. Një është 80% që ka të bëjë me barazinë gjinore në komitete dhe 1 është zero e që ka të bëjë me këshillat lokal që nuk i kemi zgjedhë akoma si kuvend.

**z. Valmir Bacaj:** Përshëndetje për të gjithë. Raportin e përformancës për vitin 2019 ku Komuna ka arritur 65.4%, pra mbi mesataren, tregon mënyrën e qeverisjes Komunale dhe pasqyron gjendjen reale të shërbimeve publike. Ashtu siç e tha edhe kryetari, mesatarja e përgjithshme është 61. 60% ku 13 Komuna janë nën mesataren ndërsa 22 Komuna mbi mesataren e që falë punës së ekzekutivit, Klina, radhitet ndër komunat mbi mesataren. Duke e pasur parasysh këtë sukses të arritur, ne si gr. Kuvendar inkurajojmë ekzekutivin që edhe më tutje të angazhohet për ngritjen e përformancës së Komunës.

**Pika 5 e Rendit të ditës: Pyetje dhe Përgjigje**

**z. Isa Ibishi:** Përshëndetje për ju kryesues dhe gjithë të pranishmit. Dëshiroj që ta falënderoj kryetarin e Komunës me bashkëpunëtorë për vizitën e tyre në fabrikën e bllokave – shoqërinë aksionare Product-Invest në Bokshiq. Njëherit ju inkurajoj, kryetar, që të vizitoni edhe bizneset e tjera që janë duke u ballafaquar me vështirësitë e gjendjes së krijuar. Një sugjerim për drejtorinë e Inspektoratit: Në hyrje të qendrës së qytetit, në sheshin “Mujë Krasniqi”, të vendoset një shenjë që e ndihmon komunikacionin dhe shenjën e rrethrotullimit, sepse disa herë e kam vërejte që në mëngjes sidomos,veturat nuk kanë hy në rrethrrotullim por kanë qarkulluar drejt. Dhe e fundit, Komuna e Mitrovicës dhe Prishtinës kanë filluar të ndajë mjete për të prekurit me Covid si dhe ndihmë bizneseve. Është mirë që ekzekutivi të shikoj këtë mundësi, në veçanti bizneset pasi që ato e mbushin arkën e shtetit. Është mirë të shihen mundësitë e tona edhe pse të vogla.

**z. Petrit Bekaj, drejtor i inspektoratit:** Po i nderuar është shqetësim me vend por asnjë herë Klina nuk ka qenë e mbuluar me shenja të komunikacionit. Ne e kemi të kontraktuar kompaninë dhe natyrisht që do ta shqyrtojmë këtë propozim tuajin.

**Znj. Saranda Elezi:** Në takimet me qytetarë dhe anëtarë te LVV, është kërkuar që të ja transmetojmë drejtorisë së Urbanizimit që në fshatin Resnik, lagja”Havollaj”, rruga e kësaj lagjëje të paktën të shtrohet me zhavorr. Po ashtu në Jashanicë në lagjen “Myrtaj” janë diku 60 metra rrugë që nuk janë shtruar me asfalt. Edhe pse nuk është në projekt, kërkesa e tyre është që të shtrohet edhe kjo pjesë e rrugës. Përveç këtyre dy kërkesave të bëra nga banorët e këtyre dy lagjeve, kemi edhe kërkesa të tjera por që me kohë do të jua prezantojmë.

**z. Lorenc Marleku, drejtor i Urbanizimit:** Përshëndetje për të gjithë. Ju e dini që jemi në përfundim të vitit dhe janë disa lagje që në mungesë të mjeteve buxhetore kanë mbetur rrugët e tyre pa u shtruar por që me fillimin e vitit të ardhshme dhe aprovimit të buxhetit do të rregullohen edhe ato rrugë.

**z. Arben Limanaj:** Përshëndetje për te gjithë. Unë ua sjell shqetësimin e banorëve të fshatit Caravik. Kryesisht të tri lagjeve në këtë fshat, ajo e “Dakajve”, “Krasniqve” dhe lagjes së “shkollës”. Këto ditë është bërë renovimi i rrugës kryesore në fshat. Ky renovim rruge ka bërë që edhe shpejtësia e automjeteve që qarkullojnë në fshat të jetë goxha e madhe. Janë raportet që tregojnë se vetëm në lagjen “Krasniqi” brenda 4-5 viteve kanë ndodhur mbi 10 aksidente trafiku. Po ashtu edhe në lagjen “Dakaj”. Ndërsa lëvizja e shpejt e automjeteve te shkolla përbën rrezik edhe për nxënësit e kësaj shkolle. Duke e shprehur këtë shqetësim kërkoj nga drejtoria kompetente që duke vendosur “shirita pengues” të zvogëlohet shpejtësia e madhe e qarkullimit të veturave nëpër këto pjesë.

**z. Petrit Bekaj, drejtor i Inspektoratit:** Po është e vërtetë që edhe me këtë shqetësim jemi të njohur. Ne si drejtori kemi vendosë shenjen që kufizon në 40 shpejtësinë e qarkullimit të automjeteve. Ajo në fakt është rrugë regjionale por ne gjithsesi do ta kemi parasysh dhe do të ndërmarrim veprime të duhura.

**z. Tunë Dedaj:** Është mirë që janë shtruar shumë rrugë në territorin e Komunës, por rrugët në fshatin Jagodë kanë mbetur shumë të prishura dhe nuk është bërë asnjë investim. Shpresoj që brenda këtij viti ato rrugë të rregullohen.

Kryesuesi pasi konstatoi se nuk ka të interesuar të tjerë për të bërë pyetje dhe marr përgjigje në pikën e fundit ët rendit të ditës, ai falënderoj përfaqësuesin e OSBE , z. Driton Marku, i cili është duke e përcjellë online këtë seancë. Gjithashtu uroj gjithë të pranishmit festën e 28 nëntorit duke ju dëshiruar gjitha të mirat. Në fund të urimit të tij, z. Gashi shpalli të mbyllura punimet e seancës së Kuvendit të Komunës së Klinës.

Procesmbajtës: Kryesuesi:

Skënder Behramaj Fadil Gashi